*Udtalelse til Budget 2014, fremsendt af Medarbejdersiden, Skoleafdelingens fagudvalg*

”Odense Kommunes succes er afhængig af BUF’s succes”, siger vores borgmester.

Ovenstående sætning kan vi som frontarbejdere i SKA kun være enige i.

Vi stiller os derfor meget undrende og uforstående over for, at Børn- og Ungeområdet igen skal rammes så voldsomt. At BUF skal finde besparelser for godt 200 mio. kr. ud af de 300 mio. kr. politisk besluttede besparelser, virker helt urimeligt!

Danmarks eneste råstof er børnene. De bør politisk have højeste prioritet. Vi anser det for at være innovativt at turde have mod til at perspektivere sine prioriteringer og dermed investeringer. Og vi undrer os ærligt talt over de politiske prioriteringer i Budget 2014!

På skoleområdet har Odense Kommune store visioner. Skolerne skal kunne inkludere flere elever fra specialområdet. Det er en meget stor opgave, vi som medarbejdere står over for at skulle forsøge at løse ordentligt, hvis der skal være tale om ægte inklusion og ikke bare børn, der er på tålt ophold.

Vi vil derfor særligt rette opmærksomheden på to områder, nemlig ekstra resurser til efteruddannelse af medarbejderne samt puljen til differentieret undervisning.

Allerede inden ”Den sammenhængende skoledag” overhovedet er kommet fra start, nedprioriteres de forudsætninger, der skal til for at sikre, at DSS opnår størst mulig succes. Det hænger ikke sammen!

Hvis medarbejderne ikke oplever, at de får den nødvendige efteruddannelse, så de kan løfte opgaven fagligt forsvarligt, kan det få alvorlige arbejdsmiljømæssige konsekvenser. Det kan hverken medarbejdere eller Odense Kommune som arbejdsgiver være tjent med, såvel menneskeligt som økonomisk. Og menneskeligt: Da slet ikke vores børn og unge i Odense Kommune!

Besparelser på puljen til differentieret undervisning fjerner en anden, afgørende forudsætning for, at DSS kan lykkes. Muligheden for differentieret undervisning er en vigtig grundpille, hvis vi skal kunne lykkes med inklusionsopgaven.

Vi nærer tillige en markant bekymring for, hvad ”Lokal innovation” og ”Sammenhængende velfærdsressourcer” reelt dækker over, da der her er tale om voldsomt mange penge! Det er vigtigt, i et arbejdsmiljømæssigt perspektiv, at der for os som medarbejdere skabes gennemsigtighed i, hvilke opgaver, der fremadrettet skal løses og hvilke, der ikke længere skal. Hvor udmøntes besparelsen?

Dertil er tryghed i ansættelsen en yderst vigtig forudsætning for medarbejdernes trivsel, arbejdsglæde og energi-niveau i forhold til at udvikle og tænke nyt.

Endvidere er der hos medarbejderne et behov for at få konkretiseret en nærmere definition af ”kerneydelsen”.

**For husk: "Hvad der er sparet, er ikke altid tjent"**